Document ID: 32014R1059

REGOLAMENT TA' IMPLIMENTAZZJONI TAL-KUMMISSJONI (UE) Nru 1059/2014
tat-8 ta' Ottubru 2014
li jemenda r-Regolament tal-Kunsill (KE) Nru 329/2007 dwar miżuri restrittivi kontra r-Repubblika Demokratika tal-Poplu tal-Korea
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 329/2007 tas-27 ta Marzu 2007 dwar miżuri restrittivi kontra r-Repubblika Demokratika tal-Poplu tal-Korea (1), u b'mod partikolari l-Artikolu 13(1)(b), (d) u (e) tiegħu,
Billi:
(1)
L-Anness IV tar-Regolament (KE) Nru 329/2007 jelenka l-persuni, l-entitajiet u l-korpi li, abbażi ta' determinazzjonijiet li saru mill-Kumitat tas-Sanzjonijiet stabbilit skont ir-Riżoluzzjoni 1718 (2006) tal-Kunsill tas-Sigurtà tan-Nazzjonijiet Uniti dwar ir-Repubblika Demokratika Popolari tal-Korea (il-Kumitat tas-Sanzjonijiet) jew il-Kunsill tas-Sigurtà tan-Nazzjonijiet Uniti (KSNU) skont il-paragrafu 8(d) tar-Riżoluzzjoni 1718(2006) tal-KSNU, huma koperti mill-iffriżar ta' fondi u riżorsi ekonomiċi skont dan ir-Regolament.
(2)
Fit-28 ta' Lulju 2014, il-Kumitat tas-Sanzjonijiet approva ż-żieda ta' entità ġdida mal-lista kkonsolidata tiegħu tal-individwi u l-entitajiet soġġetti għal miżuri restrittivi. L-Anness V tar-Regolament (KE) Nru 329/2007 jelenka persuni, entitajiet u korpi li ġew inklużi mill-Kunsill skont l-Artikolu 15(1)(a) tad-Deċiżjoni tal-Kunsill 2013/183/PESK dwar miżuri restrittivi kontra r-Repubblika Demokratika Popolari tal-Korea (2) skont id-determinazzjonijiet tal-Kumitat tas-Sanzjonijiet jew il-KSNU. L-Anness IV għandu jiġi emendat skont dan.
(3)
Fit-30 ta' Lulju 2014, il-Kumitat tas-Sanzjonijiet aġġorna l-informazzjoni ta' identifikazzjoni rigward numru ta' individwi u entitajiet soġġetti għal miżuri restrittivi. Fit-8 ta' Ottubru 2014 2014, fuq il-bażi ta' determinazzjoni mill-Kumitat tas-Sanzjonijiet, il-Kunsill iddeċieda (3) li jemenda t-tagħrif relatat ma' għadd ta' entitajiet fil-lista tal-persuni, tal-entitajiet u tal-korpi li għalihom l-iffrizar tal-fondi u tar-riżorsi ekonomiċi għandu japplika. L-Anness IV tar-Regolament għandu għalhekk jiġi emendat skont dan.
(4)
L-Anness V tar-Regolament (KE) Nru 329/2007 jelenka l-persuni, l-entitajiet u l-korpi mhux elenkati fl-Anness IV li, b'konformità mal-Artikolu 15(1) tad-Deċiżjoni tal-Kunsill 2013/183/PESK, ġew inklużi mill-Kunsill. Fid-9 ta' Ottubru 2014, il-Kunsill iddeċieda li jħassar persuna elenkata fl-Anness V. L-Anness V għandu għalhekk jiġi emendat.
(5)
Sabiex jiġi żgurat li l-miżuri previsti f'dan ir-Regolament ikunu effikaċi, dan ir-Regolament irid jidħol fis-seħħ minnufih,
ADOTTAT DAN IR-REGOLAMENT:
Artikolu 1
Ir-Regolament (KE) Nru 329/2007 huwa emendat kif ġej:
(1)
L-Anness IV huwa emendat skont l-Anness I ta' dan ir-Regolament.
(2)
L-Anness V huwa emendat skont l-Anness II ta' dan ir-Regolament.
Artikolu 2
Dan ir-Regolament jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta' Ottubru 2014.

Labels: 18
5